b'\n_START_ARTICLE_\nTheodor Sunell\n_START_PARAGRAPH_\nTheodor Fabian Sunell (2. elokuuta 1871 Eura \xe2\x80\x93 13. hein\xc3\xa4kuuta 1955) oli kamarineuvos ja asemap\xc3\xa4\xc3\xa4llikk\xc3\xb6, joka ker\xc3\xa4si huomattavan valokuva- ja taidej\xc3\xa4ljenn\xc3\xb6skokoelman ja oli itsekin valokuvaaja._NEWLINE_Theodor Sunellin vanhemmat olivat Johan Fabian Sunell ja Alma Ljungberg. H\xc3\xa4n k\xc3\xa4vi viisi luokkaa lyseota ja ty\xc3\xb6skenteli rautateiden palveluksessa vuodesta 1891, s\xc3\xa4hk\xc3\xb6tt\xc3\xa4j\xc3\xa4n\xc3\xa4 vuodesta 1896, 2. kirjurina vuodesta 1898, 2. linjakirjurina vuodesta 1908, 1. kirjurina vuodesta 1919 ja Luston rautatieaseman asemap\xc3\xa4\xc3\xa4llikk\xc3\xb6n\xc3\xa4 vuodesta 1926 vuoteen 1939. Sunell ker\xc3\xa4si usean vuosikymmenen aikana huomattavan valokuva- ja taidej\xc3\xa4ljenn\xc3\xb6skokoelman, jossa oli laajimmillaan nelj\xc3\xa4nnesmiljoona kuvaa, mukaan lukien muoto- ja taide- sek\xc3\xa4 maisemakuvia. Kamarineuvoksen arvon Sunell sai 1944. H\xc3\xa4nen Oulussa rautatievirkailijana 1900-luvun alussa ollessaan aloittamansa kuvakokoelma on lahjoitettu usealle eri museolle, mukaan lukien Kansallismuseo.'